SKRIFTLIG FORESPØRGSEL E-0397/03

af Horst Schnellhardt (PPE-DE) til Kommissionen

(17. februar 2003)

Om: Sikring af EF-medlemsstaternes ydre grænser, veterinære kontroltjenester

Europa-Kommissionen nævner i arbejdsplanen for 2003 de konsekvente forberedelser af foranstaltninger til sikring af de nye EF-medlemsstaters ydre grænser efter udvidelsen.

1. Hvem koordinerer foranstaltningerne til sikring af de ydre grænser efter udvidelsen af EU?

2. Kommissionens lovgivning om levnedsmiddelimport kræver især en skærpet kontrol af levnedsmidler fra tredjelande. Hvordan er de veterinære kontroltjenester sat sammen?

3. Med hvor mange procent bliver det nuværende personale forøget efter udvidelsen?

4. Fra hvilke stater bliver hvor mange tjenestemænd indsat ved hvilke ydre grænser (efter landegrænser)?

Svar afgivet på Kommissionens vegne af David Byrne

(9. april 2003)

Kommissionen går ud fra, at det ærede medlem kun interesserer sig for kontrol ved de ydre grænser, hvad angår veterinær- og fødevaresikkerhed.

Sikkerhedsforanstaltninger til kontrol af dyr og animalske produkter falder ind under veterinærkontrolordningen, som er en del af EU's regelværk på veterinærområdet. Rammerne for lovgivningen vedtages og ajourføres i nødvendigt omfang af Kommissionen og Rådet i samarbejde med Parlamentet, men i henhold til dette regelværk er det hver enkelt medlemsstats ansvar at gennemføre en passende kontrol ved alle indgangssteder til EU fra tredjelande (grænsekontrolsteder). Alle 10 ansøgerlande har forpligtet sig til at gennemføre EU's regelværk fuldt ud ved indtrædelsen, for så vidt angår alle forhold vedrørende import, og der blev i den forbindelse ikke forhandlet om undtagelser.

Højtstående repræsentanter for Kommissionen (Generaldirektoratet for Sundhed og Forbrugerbeskyttelse) har gennemført besøg i alle ansøgerlandene i efteråret 2002 med henblik på at understrege betydningen af en række centrale spørgsmål, herunder korrekt gennemførelse af EU's regelværk på veterinærområdet i rette tid. Endnu en række besøg, som har til formål at sikre korrekt gennemførelse af EU's regelværk på veterinærområdet, gennemføres for nærværende af Kommissionens personale med henblik på at drøfte udarbejdelsen af sammenligningstabeller og de vanskeligheder, som man er stødt på.

Kommissionen har inden for rammerne af Levnedsmiddel- og Veterinærkontorets arbejde gennemført overvågningsmissioner i alle ansøgerlandene med henblik på at undersøge gennemførelsen af EU-lovgivningen. Derudover er der blevet gennemført en række specifikke besøg, hvis formål var undersøgelse af importkontrollen. Der er planlagt yderligere besøg, og man vil gennemføre disse indtil tiltrædelsen med henblik på at sikre, at EU's regelværk overholdes, og at der tilvejebringes en harmoniseret holdning.

Kommissionen overvåger nøje den betragtelige mængde arbejde, der stadig mangler at blive udført i visse kandidatlande, hvad angår gennemførelse af EU's regelværk inden for veterinærkontrol ved de ydre grænser, herunder ajourføring af personalets kvalifikationer og tilvejebringelse af de nødvendige faciliteter ved de foreslåede grænsekontrolsteder, som skal fungere på langt sigt.

På nuværende tidspunkt er det ikke muligt at sige nøjagtigt, hvor mange tjenestemænd der skal arbejde ved de veterinære kontroltjenester i hvert enkelt ansøgerland. Mange grænseovergangssteder mellem de nye ansøgerlande vil ikke længere være nødvendige, da grænserne vil ligge inden for det udvidede indre marked, og personalet fra sådanne grænseovergangssteder kan forflyttes med henblik på at øge personalets størrelse ved de resterende foreslåede grænsekontrolsteder, som skal fungere på langt sigt. Levnedsmiddel- og Veterinærkontorets kontrolrapporter indeholder jævnligt oplysninger om tilstrækkeligheden eller manglen på samme af personalets størrelse, hvad angår importkontrol, ved alle grænsekontrolsteder, og det vil de uden tvivl fortsat gøre i de nye medlemsstater efter disses tiltrædelse.

EU's nye ydre grænse med tredjelande vil være identisk med hvert enkelt nyt ansøgerlands nuværende nationale grænse med et tredjeland. Ansøgerlandene vil anvende deres eget personale til at håndhæve EU's regelværk på veterinærområdet ved det udvidede Fællesskabs ydre grænser. Den nye grænse vil være med Rusland, Belarus, Ukraine, Moldova, Kroatien, Serbien og Montenegro og midlertidigt med Rumænien efter den 1. maj 2004.